กรมปศุสัตว์ยืนยัน ห้ามนำนมโรงเรียนไปจำหน่ายนอกโครงการอาหารเสริม (นม) โรงเรียน
นายสัตวแพทย์สรวิศ ธานีโต อธิบดีกรมปศุสัตว์ ในฐานะประธานคณะอนุกรรมการบริหารกลางโครงการอาหารเสริม (นม) โรงเรียน ยืนยันว่า ห้ามจำหน่ายนมโรงเรียนนอกโครงการอาหารเสริม (นม) โรงเรียน ทุกกรณี ซึ่งตามประกาศคณะกรรมการอาหารนมเพื่อเด็กและเยาวชน เรื่อง หลักเกณฑ์และวิธีการดำเนินงานโครงการอาหารเสริม (นม)  โรงเรียน ประจำปีการศึกษา 2564 หมวด 2 ข้อ 9 ได้กำหนดหน้าที่ของผู้ประกอบการผลิตภัณฑ์นมที่เข้าร่วมโครงการ โดยระบุว่า ผู้ประกอบการผลิตภัณฑ์นมที่เข้าร่วมโครงการ ต้องผลิตและจำหน่ายผลิตภัณฑ์นมในโครงการอาหารเสริม (นม) โรงเรียน และต้องจำหน่ายเฉพาะภายในประเทศไทยเท่านั้น หากพบว่าผู้ประกอบการรายใดกระทำผิด จะมีโทษถูกตัดสิทธิการจำหน่ายในส่วนที่เหลือในปีการศึกษานั้นทั้งหมด หรือหากพบเป็นการทุจริตของหน่วยงานราชการ จะต้องรับผิดชอบตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ.2560 โดยจะมีโทษทั้งทางวินัยและอาญาขั้นร้ายแรงโดยเด็ดขาดหากผู้ใดพบเห็นการจำหน่ายนมโรงเรียนนอกโครงการอาหารเสริม (นม) โรงเรียน ขอให้ส่งข้อมูลให้กรมปศุสัตว์ผ่าน application DLD 4.0 ปศุสัตว์จังหวัด หรือปศุสัตว์อำเภอในพื้นที่นั้น โดยขอให้ถ่ายรูปถุงนม หรือกล่องนม ให้เห็นฉลากที่ระบุชื่อผู้ผลิต รหัสชุดการผลิต วันที่ผลิต เพื่อให้สามารถตรวจสอบย้อนกลับถึงผู้ประกอบการที่กระทำผิดได้ จะได้พิจารณาดำเนินการลงโทษตามประกาศคณะกรรมการอาหารนมเพื่อเด็กและเยาวชน เรื่อง หลักเกณฑ์และวิธีการดำเนินงานโครงการอาหารเสริม (นม) โรงเรียน ประจำปีการศึกษา 2564 หมวด 6 การพิจารณาความผิดและบทลงโทษผู้ประกอบการผลิตภัณฑ์นมที่ไม่ปฏิบัติตามเงื่อนไข หรือข้อห้ามที่กำหนดอย่างเด็ดขาดต่อไป